東歸至衢城十五里頭
作者：王邁
朝代：宋

paragraphs: 征衣犯火雲，來自長安道。
浹背汗淋漓，遵程行數跛。
險阻已備嘗，習氣覺如掃。
京華紈袴兒，顔色差强好。
玉斝酌玻瓈，金盤飣水果。
享此竟無端，榮枯太顛倒。
嗟余數之奇，涉世嗟枯槁。
青雲志未酬，午夜心如擣。
浪蹈軟紅塵，有懷白雲老。
决策賦歸歟，受此大轗軻。
倚杖立沉吟，持盃澆磊砢。
生平忠憤心，皎皎通穹昊。
一身不足憂，世途深可悼。
往歲淮甸間，邊吏困科瑣。
金鼓聲漲天，溝壑填肝腦。
一旦計之窮，首謀伏天討。
眈眈慾無厭，百計需金寶。
今者馳使車，囊橐費賫裹。
乳臭坐廟堂，苟免及身禍。
誰知鴻雁鳴，朝夕不相保。
旱蝗莫爲災，四望無青草。
我輩獨何心，日夕憂江左。
豈不欲救之，勢力顧未可。
敬持一瓣香，好爲蒼生禱。
何日鞭五龍，澤之以霖潦。
手提四方人，脫之於水火。